**REFERAT DE APROBARE**

al proiectului de ordin al ministrului dezvoltării, lucrărilor publice și administraţiei şi al ministrului finanţelor pentru aplicarea la nivelul municipiului București a prevederilor alin. (5) al art. 3 din Ordonanţa Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei

Începând cu data intrării în vigoare a *Ordonanţei Guvernului nr. 69/2011 pentru modificarea şi completarea Ordonanței Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei,* diferenţa dintre preţul de producere, transport, distribuţie şi furnizare a energiei termice în sistem centralizat (reglementat de autoritatea competentă) şi preţul local al energiei termice facturate populaţiei, se suportă integral de la bugetul unităţii administrativ teritoriale.

În aceste condiţii, dacă la nivelul unităţii administrativ-teritoriale se aprobă un preţ local al energiei termice facturată populației mai mic decât preţul reglementat, atunci se vor asigura din bugetul local sumele necesare acoperirii diferenţei dintre preţul de producere, transport, distribuţie şi furnizare a energiei termice livrate populaţiei şi preţul local al energiei termice facturate populaţiei.

Potrivit legii, în cazul în care autorităţile administraţiei publice locale nu cuprind în bugetul local sumele descrise mai sus sau nu efectuează plata acestor sume către furnizorii de energie termică potrivit programului aprobat prin buget, furnizorii de energie termică sesizează Ministerul Dezvoltării, Lucrărilor Publice și Administraţiei. În baza ordinului comun al ministrului dezvoltării, lucrărilor publice și administrației şi al ministrului finanţelor, direcţiile generale regionale ale finanţelor publice alocă bugetelor locale cotele defalcate din impozitul pe venit, cuvenite acestora potrivit legii, numai pentru plata obligaţiilor către furnizorii de energie termică, până la lichidarea obligaţiilor respective.

În fapt, **Compania Municipală Termoenergetica București** (CMTB), operator furnizor de energie termică pentru Municipiul București, prin adresa nr. 15.332/16.02.2022 **sesizează Ministerul Dezvoltării, Lucrărilor Publice și Administraţiei** (MDLPA) asupra nerespectării obligaţiilor de plată aferente diferenţei de preţ energie termică, pe care le înregistrează Municipiul București, pentru care sunt incidente dispozițiile alin. (5) al art. 3 din Ordonanţa Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei Astfel, rezultă că Municipiul București datora la acea dată CMTE suma de **232.872.241,62 lei necesară acoperirii diferenței dintre preţul de producere, transport, distribuţie şi furnizare a energiei termice livrate populaţiei şi preţul local al energiei termice facturate populaţiei pentru consumul de energie termică înregistrat în luna decembrie 2021.**

Ţinând cont de impactul negativ – în opinia noastră – al emiterii unui ordin comun de restricţionare a utilizării cotelor defalcate din impozitul pe venit cuvenite bugetului local al Municipiului București, care poate perturba continuarea proiectelor de dezvoltare locală, prin adresa nr. 24714/1085/11.03.2022, MDLPA a solicitat Primăriei Municipiului București (PMB) să comunice sumele datorate CMTB necesare acoperirii diferenței de preț energie termică aferentă cantităților de energie livrate populației în luna decembrie 2021 și perioada în care vor fi integral achitate.

Faţă de această solicitare, **Municipiul București**, prin adresa nr. 199841/16.03.2022, recunoaște că nu şi-a îndeplinit obligaţiile izvorâte din dispoziţiile Ordonanţei Guvernului nr. 36/2006, și **menționează că din suma datorată CMTB de 232.872.241,62 lei a achitat suma de 116.437.000,02 lei, diferența urmând a fi achitată până la 15 aprilie 2022.**

Totodată, CMTB prin adresa nr. 22.837/14.03.2022 invocă faptul că în *Hotărârea Consiliului General al Municipiului București nr. 151/07.03.2022 privind aprobarea bugetului Municipiului București pe anul 2022*, la capitolul *Energie termică, Subvenții pentru acoperirea diferenței de preț și tarif* **a fost bugetată suma de 987.882,00 mii lei, sub necesarul de 2.112.638,00 lei** șisolicită aplicarea prevederilor art. 3 alin. (5) din Ordonanța Guvernului nr.36/2006.

Raportat la această sesizare, Primăria Municipiului București prin adresa nr. 33173/05.04.2022 precizează că **influențele majorării prețului de producere, transport, distribuție şi furnizare a energiei termice livrate populaţiei de la 818,61 lei/Gcal la 995,35 lei/Gcal şi respectiv ale preţului local al energiei termice facturate populației *”vor fi reflectate într-o viitoare rectificare pozitivă a bugetului Municipiului București”****.*

Aceeași problemă a fost sesizată în mod repetat de către Societatea ELECTROCENTRALE București S.A., care a detaliat **dificultățile înregistrate de aceasta** în ceea ce privește **neîncasarea creanțelor curente scadente înregistrate față de Compania Municipală Termoenergetica București S.A.**

Pentru depășirea situației create, respectiv, a blocajului financiar în lanț determinat de neplata obligațiilor datorate de Municipiul București către CMTB, în vederea stabilirii măsurilor necesare pentru evitarea unui eventual blocaj financiar determinat de alocarea cu destinație exclusivă a cotelor defalcate din impozitul pe venit, cu posibile repercusiuni asupra proiectelor de investiții aflate în derulare, funcționarea serviciilor publice (apă, transport), la nivelul MDLPA au fost organizate două întâlniri de mediere între părți (21 iunie 2022 și 05 iulie 2022).

În cadrul acestor întâlniri, Primăria Municipiului București și-a recunoscut obligațiile de plată și a propus o plată eșalonată în cuantum de 110.000 mii lei lunar, soluție ce nu a fost agreată de reprezentanții operatorilor economici ce implicați în actualul blocaj financiar.

Prin adresa nr. 64247/15.07.2022 Compania Municipală Termoenergetica București solicită emiterea ordinului comun MDLPA – MF, în baza căruia, Direcția Generală Regională a Finanţelor Publice București alocă bugetului local al Municipiului București cotele defalcate din impozitul pe venit, cuvenite potrivit legii, numai pentru plata obligaţiilor către furnizorul de energie termică Compania Municipală Termoenergetica București, până la lichidarea obligaţiilor respective, la data de 15 iulie 2022 în sumă de **397.035.641,47 lei, în conformitate cu prevederile alin. (5) al art. 3 din Ordonanţa Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei.**

Având în vedere circumstanţele de mai sus, a fost elaborat *proiectul de ordin al ministrului lucrărilor publice, dezvoltării și administraţiei şi al ministrului finanţelor publice pentru aplicarea la nivelul municipiului București a prevederilor alin. (5) al art. 3 din Ordonanţa Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei,* prezentat alăturat.